Chilpancingo
Store norske leksikon,Geografi,Verdens geografi,Nord- og Mellom-Amerika,Mexicos geografi
Chilpancingo er hovedstaden i delstaten Guerrero i Mexico. Byen ligger 1360 meter over havet ved elven Huacapa, og har 273 106 innbyggere i bykommunen med samme navn (INEGI, 2015).
Chilpancingo er et handelssenter i et jordbruksdistrikt som produserer mais, sukkerrør og bananer. Her finnes universitet fra 1867 og internasjonal lufthavn. Området har mange fortidsminner fra tiden før aztekerne. 45 kilometer sørøst for Chilpancingo ligger Juxtlahuaca-grotten, med detaljerte hulemalerier fra olmec-kulturen. Chilpancingo ble grunnlagt i 1591, og var møtested for Mexicos første kongress i 1813. Byen ble sterkt skadet ved et kraftig jordskjelv i 1902. Les mer i Store norske leksikon Mexicos geografi delstater og byer i Mexico Mesoamerika